Informácia o priebehu a výsledkoch predsedníctva Slovenskej republiky 
vo Výbore ministrov Rady Európy

Na pôde medzinárodného spoločenstva sa otázky dodržiavania ľudských práv objavujú čoraz častejšie. Slovenská republika sa prostredníctvom svojej zahraničnej politiky snaží aktívne uplatňovať ľudskoprávne princípy, na ktorých je založený medzinárodný právny poriadok. Ako štát, ktorý v uplynulom období prešiel výraznými zmenami smerom k obnove demokratických štruktúr a vybudovaniu kvalitného systému ochrany ľudských práv, môže byť v mnohých ohľadoch vzorom pre iné transformujúce sa krajiny sveta. 
V období od novembra roku 2007 do mája 2008 vykonávala Slovenská republika predsednícku funkciu vo Výbore ministrov Rady Európy. Slovenská republika tak po výkone funkcie nestáleho člena Bezpečnostnej rady OSN v rokoch 2006 – 2007 mala opätovne možnosť aktívne sa podieľať na tvorbe politiky v oblasti ľudských práv a niesť tak zvýšenú zodpovednosť za stabilitu, mier a bezpečnosť v priestore členských krajín Rady Európy.
V prípravnej fáze predsedníctva SR vo Výbore ministrov Rady Európy bolo potrebné realizovať viaceré kroky. Keďže predsednícky štát nielen formálne predsedá hlavnému orgánu organizácie, ale tiež prináša organizácii nový impulz vo forme priorít predsedníctva, ktoré sa snaží s pomocou ostatných členských štátov počas svojho mandátu napĺňať, SR sa v prvom polroku 2007 sústredila na definovanie priorít predsedníctva. Vláda SR schválila v marci 2007 rámcový návrh priorít predsedníctva vo Výbore ministrov Rady Európy (uznesenie č. 256/2007). Slovenská republika si za priority stanovila tri nasledujúce témy: Európa občanov (priblíženie medzinárodného spoločenstva a občana), transparentná a efektívna Rada Európy (koordinácia činností a spolupráce Rady Európy s inými medzinárodnými inštitúciami – OBSE, EÚ, OSN s cieľom rozšíriť dialóg a praktickú spoluprácu a odstrániť pretrvávajúcu duplicitu v aktivitách) a podpora spoločných základných hodnôt: ľudských práv, právneho štátu a demokracie. 
Príprava predsedníctva vo Výbore ministrov Rady Európy patrila o.i. do gescie medzirezortného Koordinačného výboru, ktorý zriadil minister zahraničných vecí SR za účelom koordinácie plnenia úloh vyplývajúcich pre rezortných partnerov (uznesenie vlády SR č. 31/2007). Medzi jeho úlohy patrila najmä koordinácia politík SR vo vzťahu k Rade Európy (koordinácia jednotnej prezentácie pozícií na pôde organizácie) a koordinácia propagácie SR ako predsedníckeho štátu v zahraničí a propagácie Rady Európy na pôde domácej. 
Minister zahraničných vecí SR sa ujal funkcie predsedu Výboru ministrov Rady Európy (VM RE) na zasadnutí Výboru delegátov ministrov v Štrasburgu dňa 12. novembra 2007. Pri tejto príležitosti bol zverejnený úplný text priorít a zoznam plánovaných podujatí slovenského predsedníctva vo Výbore ministrov Rady Európy. 
Z funkcie predsedu Výboru ministrov Rady Európy vyplynulo pre ministra zahraničných vecí SR viacero politických a protokolárnych funkcií. Od okamihu prevzatia predsedníctva najmä pravidelne prezentoval pozície k jednotlivým politickým i právnym bodom agendy organizácie, navštívil viaceré členské štáty organizácie. V spolupráci s rezortnými partnermi boli okrem podujatí predsedníctva pripravené pracovné návštevy najvyšších ústavných činiteľov a predstaviteľov ústredných orgánov štátnej správy v Štrasburgu, ako aj návštevy predstaviteľov Rady Európy v SR. Podrobná informácia o priebehu predsedníctva je prílohou tohto materiálu.
Slovensko ukončilo svoje predsedníctvo vo Výbore ministrov Rady Európy dňa 7. mája 2008 v rámci jeho 118. zasadnutia. Ďalšou predsedníckou krajinou na nasledujúce polročné obdobie sa stalo Švédsko. Zasadnutie VM RE sa na základe iniciatívy ministrov zahraničných vecí SR a Švédska po prvýkrát uskutočnilo v novom efektívnejšom formáte. Na osobné pozvanie oboch ministrov sa ho zúčastnila takmer dvadsiatka ministrov zahraničných vecí resp. štátnych tajomníkov členských štátov Rady Európy.
Počas rokovania prijal Výbor ministrov Rady Európy rozhodnutia k agende Rady Európy (správe o plnení Memoranda o porozumení medzi Radou Európy a EÚ, následných aktivitách organizácie k rozhodnutiam 3. summitu hláv štátov a vlád Rady Európy, Bielej knihe o dialógu medzi kultúrami a ďalším). Minister Ján Kubiš prezentoval správu o slovenskom predsedníctve vo VM RE. Zdôraznil, že Slovensko podporovalo rozvoj dialógu s občianskou spoločnosťou. Podpora ochrany ľudských práv s osobitným dôrazom na lepšie fungovanie Európskeho súdu pre ľudské práva bola tiež súčasťou slovenských aktivít. Minister J. Kubiš uviedol zámer vniesť do témy rozpočtu RE aj politické hľadisko. Aj preto formou výmeny listov inicioval diskusiu na túto tému s ministrami zahraničných vecí členských štátov RE. Taktiež informoval, že v pozícii predsedu Výboru ministrov RE navštívil viacero členských štátov, kde tlmočil prípadné výhrady k stavu plnenia záväzkov vo vzťahu k RE a povzbudzoval príslušné orgány v pokračovaní demokratických reforiem. Slovensko sa taktiež pokúsilo nadviazať otvorený a konštruktívny dialóg s Bieloruskom a zmeniť názor jeho autorít smerom k plneniu podmienok členstva v RE. Minister J. Kubiš vyjadril znepokojenie nad politicky motivovanými procesmi a zadržiavaním viacerých opozičných predstaviteľov. Na druhej strane poďakoval Bielorusku za spoluprácu pri organizovaní expertného seminára v Minsku, ktorý sa počas predsedníctva SR uskutočnil v spolupráci Benátskej komisie a bieloruského Ústavného súdu, ako aj pri zámere otvoriť v Minsku Infopoint RE. Slovenský minister tiež prezentoval záujem, ktorý slovenské predsedníctvo venovalo otázke ochrany práv osôb patriacich k národnostným menšinám a postaveniu Rómov v Európe. SR sa zamerala i na vnútorný chod organizácie, podporila ďalšiu diskusiu k efektívnemu využitiu zdrojov a tak zabezpečeniu potrebných prostriedkov na chod RE.
V rámci neformálneho obeda, ktorý nasledoval po plenárnom zasadnutí, bola diskutovaná téma juhovýchodnej Európy.

Záver:
Politika SR voči Rade Európy a jej základným hodnotám (ľudským právam, demokracii a princípom právneho štátu) zostala pre Slovenskú republiku rovnako ako pri jej vstupe do organizácie v roku 1993 nemenná, a to aj v čase predsedníctva. Hodnotenia ukázali, že SR si svoje priority pre obdobie predsedníctva zvolila vhodne.
Predsedníctvo SR vo VM RE sa orientovalo na podporu základných hodnôt RE – demokracie, ľudských práv a zákonnosti (rule of law). Slovenská republika podporovala rozvoj dialógu s občianskou spoločnosťou. Minister zahraničných vecí SR v pozícii predsedu VM navštívil viacero členských štátov RE, tlmočil prípadné výhrady k stavu plnenia záväzkov vo vzťahu k RE a povzbudzoval príslušné orgány v pokračovaní demokratických reforiem. SR sa pokúsila nadviazať otvorený a konštruktívny dialóg s Bieloruskom a zmeniť názor kompetentných orgánov smerom k plneniu podmienok členstva v RE. SR sa zamerala i na vnútorný chod organizácie, podporila ďalšiu diskusiu k efektívnemu využitiu zdrojov a tak zabezpečeniu potrebných prostriedkov na chod RE.
Slovenská republika sa snažila sústrediť pozornosť členských štátov Rady Európy a ďalších relevantných partnerov na základné hodnoty organizácie a z týchto sa prioritne zamerala na oblasti, kde môže prispieť vlastnou skúsenosťou. Slovensko sa snažilo súčasne vyvážene pôsobiť na všetkých úrovniach: národnej, medzinárodnej i na úrovni manažmentu organizácie. Z pohľadu SR sa osobitne potvrdil význam práce jednotlivých členských štátov, ktoré určujú smer organizácie spoločne. 
Ako radový členský štát organizácie bude SR pokračovať v presadzovaní priorít stanovených na obdobie predsedníctva. Osobitne sa bude venovať dialógu Rady Európy s Bieloruskom. 
Počas predsedníctva vo Výbore ministrov Rady Európy získala SR novú skúsenosť, a to aj napriek ďalším náročným úlohám našej diplomacie, akou bolo napr. ešte prebiehajúce členstvo v Bezpečnostnej rade OSN do konca roku 2007.